WTI ปิดบวก 1.2% ขานรับ EIA เพิ่มคาดการณ์อุปสงค์ “น้ำมัน” ทั่วโลก
ราคาน้ำมันดิบ WTI – BRENT ปิดบวก ขานรับ IEA ปรับเพิ่มคาดการณ์ความต้องการใช้น้ำมันทั่วโลกในปี 2564 และ 2565 หลังวิกฤตพลังงานที่เกิดขึ้นส่งผลให้อุตสาหกรรมต่าง ๆ ต้องเปลี่ยนไปใช้น้ำมัน
ราคาน้ำมันดิบ WTI – BRENT ปิดบวก ขานรับ IEA ปรับเพิ่มคาดการณ์ความต้องการใช้น้ำมันทั่วโลกในปี 2564-65
16 ต.ค. 2564

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (15 ต.ค.) โดยได้แรงหนุนจากแนวโน้มความต้องการใช้น้ำมันที่เพิ่มขึ้นทั่วโลก
ด้านสัญญาน้ำมันดิบ WTI ส่งมอบเดือนพ.ย. เพิ่มขึ้น 97 เซนต์ หรือ 1.2% ปิดที่ 82.28 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 21 ต.ค. 2557 และในรอบสัปดาห์นี้ พุ่งขึ้น 3.7%
โดยสัญญาน้ำมันดิบเบรนท์ (BRENT) ส่งมอบเดือนธ.ค. เพิ่มขึ้น 86 เซนต์ หรือ 1% ปิดที่ 84.86 ดอลลาร์/บาร์เรล ซึ่งเป็นระดับปิดสูงสุดนับตั้งแต่วันที่ 9 ต.ค. 2561 และในรอบสัปดาห์นี้ พุ่งขึ้น 3%
ทั้งนี้ สัญญาน้ำมันดิบได้แรงหนุน หลังสำนักงานพลังงานสากล (IEA) เปิดเผยรายงานเมื่อวันพฤหัสบดีระบุว่า IEA ได้ปรับเพิ่มคาดการณ์ความต้องการใช้น้ำมันทั่วโลกในปี 2564 และ 2565 โดยระบุว่า วิกฤตพลังงานที่เกิดขึ้นส่งผลให้อุตสาหกรรมต่าง ๆ ต้องเปลี่ยนไปใช้น้ำมัน ดังนั้นความต้องการใช้น้ำมันทั่วโลกจะเพิ่มขึ้น 5.5 ล้านบาร์เรลต่อวันแตะ 96.3 ล้านบาร์เรลต่อวันในปี 2564 และเพิ่มขึ้น 3.3 ล้านบาร์เรลต่อวันแตะ 99.6 ล้านบาร์เรลต่อวันในปี 2565
ด้านนายคาร์สเทน ฟริทช์ นักวิเคราะห์ด้านพลังงานของ คอมเมิร์ซแบงก์ รีเสิร์ช ระบุว่า ราคาน้ำมันได้แรงหนุนจากรายงานแนวโน้มที่สดใสจาก IEA